Document ID: 32003R2309

Title and Content:
Κανονισμός (ΕΚ) αριθ. 2309/2003 της Επιτροπής της 29ης Δεκεμβρίου 2003 για την τροποποίηση των παραρτημάτων III B, IV και VI του κανονισμού (EΚ) αριθ. 517/94 του Συμβουλίου όσον αφορά τις ποσοστώσεις για τα κλωστοϋφαντουργικά προϊόντα για το 2004 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 517/94 του Συμβουλίου, της 7ης Mαρτίου 1994, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς, ή άλλους κοινοτικούς κανόνες εισαγωγής(1) και ιδίως το άρθρο 5 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 517/94 καθορίζει τα ετήσια ποσοτικά όρια για ορισμένα κλωστοϋφαντουργικά προϊόντα καταγωγής Σερβίας και Μαυροβουνίου και Βόρειας Κορέας. (2) Από την 1η Mαΐου 2004, η Ευρωπαϊκή Ένωση θα συμπεριλαμβάνει δέκα νέα κράτη μέλη. Το άρθρο 6 παράγραφος 7 της πράξης προσχώρησης προβλέπει ότι τα νέα κράτη μέλη πρέπει να εφαρμόζουν την κοινή εμπορική πολιτική, όσον αφορά τα κλωστοϋφαντουργικά προϊόντα, και ότι οι ποσοτικοί περιορισμοί που εφαρμόζονται από την Κοινότητα στις εισαγωγές κλωστοϋφαντουργικών προϊόντων και ειδών ένδυσης πρέπει να προσαρμοστούν, για να ληφθεί υπόψη η ένταξη των νέων κρατών μελών στην Κοινότητα. Οι ποσοτικοί περιορισμοί που πρέπει να εφαρμόζονται στις εισαγωγές ορισμένων κλωστοϋφαντουργικών προϊόντων από τρίτες χώρες στη διευρυμένη Κοινότητα πρέπει να προσαρμοστούν αναλόγως, ώστε να συμπεριληφθούν όλες οι εισαγωγές στα δέκα νέα κράτη μέλη. Η προσαρμογή αυτή απαιτεί τις τροποποιήσεις ορισμένων παραρτημάτων του κανονισμού (ΕΚ) αριθ. 517/94. (3) Είναι σκόπιμο να χρησιμοποιηθεί μια μέθοδος για την τροποποίηση των ποσοτήτων, στην οποία λαμβάνονται υπόψη οι παραδοσιακές εισαγωγές στα νέα κράτη μέλη με την προσαρμογή των νέων επιπέδων ποσοστώσεων. Ένας κατάλληλος τρόπος μέτρησης των παραδοσιακών εμπορικών ροών θα ήταν να χρησιμοποιηθεί ένας τύπος που συνίσταται στο μέσο όρο των τριών τελευταίων ετών των εισαγωγών από τρίτες χώρες στα δέκα νέα κράτη μέλη, προσαρμοσμένων pro rata temporis. Τα έτη 2000 έως 2002 έχουν επιλεγεί έως τα πλέον σημαντικά, δεδομένου ότι αντιπροσωπεύουν τα τελευταία διαθέσιμα στοιχεία για τις εισαγωγές κλωστοϋφαντουργικών προϊόντων και προϊόντων ένδυσης των δέκα νέων κρατών μελών. (4) Ως εκ τούτου, πρέπει να τροποποιηθούν τα παραρτήματα III B, IV και VI του κανονισμού (EΚ) αριθ. 517/94, ώστε να συμπεριλάβουν τα επίπεδα ποσόστωσης που πρέπει να εφαρμοστούν για το 2004. Οι λεπτομερείς κανόνες που διέπουν την κατανομή της ποσόστωσης για το 2004 είναι αυτοί που περιλαμβάνονται στον κανονισμό (ΕΚ) αριθ. 2308/2003 της Επιτροπής, της 29ης Δεκεμβρίου 2003, για τη θέσπιση κανόνων σχετικά με τη διαχείριση και την κατανομή κλωστοϋφαντουργικών ποσοστώσεων για το 2004 δυνάμει του κανονισμού (EΚ) αριθ. 517/94 του Συμβουλίου(2). (5) Ως εκ τούτου, πρέπει να τροποποιηθεί ο κανονισμός (ΕΚ) αριθ. 517/94. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών προϊόντων, που συστάθηκε με το άρθρο 25 του κανονισμού (EΚ) αριθ. 517/94, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα III B, IV και VI του κανονισμού (EΚ) αριθ. 517/94 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Δεκεμβρίου 2003.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 1418
3584
3489
614
11

EuroVoc IDs (Expanded): 1418
3584
3489
614
11

Dataset Source: meu

Split: train